คลังเสนอกู้เงินไจก้าดำเนินโครงการรถไฟชานเมืองสายสีแดง วงเงิน 1 หมื่นลบ.
คลังเสนอแต่งตั้ง "อำพน กิตติอำพน" นั่งประธานบอร์ดธปท.-ขอกู้เงินไจก้าเพื่อดำเนินโครงการรถไฟชานเมืองสายสีแดง ช่วงบางซื่อ-รังสิต ระยะที่ 2 วงเงิน 1 หมื่นลบ.
9 มิ.ย. 2558

สำนักข่าวอินโฟเควสท์รายงานว่า พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) จะเป็นประธานการประชุมร่วมคสช.และคณะรัฐมนตรี (ครม.) โดยจะมีการหารือติดตามความก้าวหน้าการให้ความช่วยเหลือประชาชนในด้านต่างๆ การดำเนินงานด้านความมั่นคงและการจัดระเบียบสังคม รวมทั้งติดตามประเด็นความเคลื่อนไหว สถานการณ์ทางการเมือง
จากนั้นจะเป็นประธานการประชุมคณะรัฐมนตรี ซึ่งมีวาระที่น่าสนใจ ได้แก่ กระทรวงการคลังเสนอขอความเห็นชอบแต่งตั้งนายอำพน กิตติอำพน เลขาธิการครม. เป็นประธานกรรมการ ธนาคารแห่งประเทศไทย (ธปท.), เสนอกู้เงินจากไจก้าเพื่อดำเนินการโครงการรถไฟชานเมืองสายสีแดง ช่วงบางซื่อ-รังสิต ระยะที่ 2 วงเงิน 1 หมื่นล้านบาท
อีกทั้งการลงนามร่างความตกลงยอมรับร่วมกันเกี่ยวกับโครงการผู้ประกอบการทางเศรษฐกิจที่ได้รับอนุญาต ระหว่างกรมศุลกากรไทยกับเขตบริหารพิเศษฮ่องกง, รายงานผลการดำเนินการตามมติครม.เมื่อวันที่ 13 ม.ค. 2558 กรณีโรงงานยาสูบ และเสนอรายงานสรุปผลการดำเนินงานครึ่งปีหลังปี 2557 ของศูนย์ข้อมูลอสังหาริมทรัพย์
โดยกระทรวงคมนาคม เสนอรายงานผลการประชุมคณะกรรมการบริหารร่วมความร่วมมือด้านรถไฟระหว่างไทย-จีน ครั้งที่4 ภายใต้บันทึกความเข้าใจว่าด้วยความร่วมมือระหว่างรัฐบาลไทยและรัฐบาลจีน ภายใต้การพัฒนาโครงสร้างพื้นฐานทางรถไฟในกรอบยุทธศาสตร์การพัฒนาโครงสร้างพื้นฐานด้านการคมนาคมขนส่งของไทย พ.ศ. 2558-2565
ขณะที่กระทรวงการต่างประเทศ เสนอรายงานผลการประชุมาด้วยการโยกย้ายถิ่นฐานแบบไม่ปกติในมหาสมุทรอินเดีย และเสนอขอความเห็นชอบต่อร่างพิธีสารแก้ไขบันทึกความเข้าใจฉบับทบทวนว่าด้วยการก่อตั้งมูลนิธิอาเซียน และเสนอเอกสารเพิ่มเติม (Addendum) ฉบับที่2 ของสัญญาการให้(Grant Conract) การดำเนินความสัมพันธ์กับภายนอกของสหภาพยุโรปภายใต้ความตกลงให้ความสนับสนุนด้านการเงินในโครงการการรวมตัวทางเศรษฐกิจดับภูมิภาคอาเซียนจากสหภาพยุโรป(ASEAN Regional integration support from the EU : ARISE)
ด้านกระทรวงมหาดไทยเสนอ ร่างกฎกระทรวงกำหนดค่าธรรมเนียม หลักเกณฑ์ และวิธีการชำระค่าธรรมเนียมสำหรับการประกอบธุรกิจโรงแรม(ฉบับที่…) พ.ศ… เสนอวาระการประชุมคณะผู้ว่าราชการจังหวัดชายแดนไทย – กัมพูชา ครั้งที่5
ขณะที่กระทรวงกลาโหม เสนอขอความเห็นชอบต่อร่างบันทึกความเข้าใจว่าด้วยการสนับสนุนด้านการส่งกำลังบำรุงระหว่างรัฐบาลไทยกับรัฐบาลแห่งประเทศออสเตรเลีย
อีกทั้งกระทรวงการท่องเที่ยวและกีฬา เสนอวาระเพื่อทราบเกี่ยวกับมาตรการกระตุ้นกราท่องเที่ยว
โดยสำนักงานคณะกรรมการพัฒนาการเศรษฐกิจและสังคมแห่งชาติ (สศช.) เสนอรายงานการวิเคราะห์สถานการณ์ความยากจนและความเหลื่อมล้ำในประเทศไทยปี 2556 และรายงานภาวะสังคมไทยไตรมาสที่หนึ่งของปี 2558
ด้านสำนักงานตำรวจแห่งชาติ (สตช.) เสนอร่างพระราชบัญญัติโรงเรียนนายร้อยตำรวจ(ฉบับที่…) พ.ศ… และสำนักงานปลัดสำนักนายกรัฐมนตรี เสนอร่างระเบียบสำนักนายกรัฐมนตรีว่าด้วยการเร่งรัดติดตามเกี่ยวกับกรณีเงินขาดบัญชีหรือเจ้าหน้าที่ของรัฐทุจริต (ฉบับที่…) พ.ศ….